*Projekts*

LATVIJAS REPUBLIKAS MINISTRU KABINETS

2018. gada \_\_\_\_.\_\_\_\_\_\_\_ Noteikumi Nr. \_\_\_\_

Rīgā (prot. Nr.   .§)

**Kārtība, kādā Valsts probācijas dienests kompensē brīvprātīgā darba veicējam izdevumus par līgumā noteikto uzdevumu izpildi**

Izdoti saskaņā ar

Valsts probācijas dienesta likuma

[23.panta](https://likumi.lv/ta/id/82551-valsts-probacijas-dienesta-likums#p23) trešo daļu

1. Noteikumi nosaka kārtību, kādā Valsts probācijas dienesta (turpmāk – Dienests) brīvprātīgā darba veicējs (turpmāk – brīvprātīgais) saņem izdevumu kompensāciju par līgumā par brīvprātīgo darbu (turpmāk – līgums) noteikto uzdevumu izpildi, kā arī šīs kompensācijas apmēru.

2. Dienests administrē valsts budžeta līdzekļus, kas piešķirti izdevumu kompensācijas izmaksai brīvprātīgajam par līgumā noteikto uzdevumu izpildi.

3. Brīvprātīgais saņem kompensāciju par:

3.1. sabiedriskā transporta ceļa izdevumiem uz līgumā noteikto uzdevumu izpildes vietu un atbalsta pasākumiem, kas vērsti uz līgumā noteikto uzdevumu izpildi (turpmāk – atbalsta pasākumi) no līgumā norādītās brīvprātīgā faktiskās dzīvesvietas un atpakaļ;

3.2. degvielas izdevumiem no līgumā norādītās brīvprātīgā faktiskās dzīvesvietas līdz vietai, kur brīvprātīgais pilda līgumā noteikto uzdevumu vai, kur notiek atbalsta pasākumi, un atpakaļ, ja brīvprātīgais lieto savā īpašumā vai valdījumā esošu transportlīdzekli – 0,11 *euro* par katru nobraukto kilometru.

4. Kompensācijas apmērs par šo noteikumu 3.1. apakšpunktā un 3.2. apakšpunktā minētajiem izdevumiem kopā nedrīkst pārsniegt 50,00 *euro* mēnesī.

5. Brīvprātīgajam, kurš organizē un vada izlīguma procesu, papildus šo noteikumu 3. punktā noteiktajam, Dienests kompensē izdevumus par kancelejas precēm, telefona sakariem un pasta pakalpojumiem 10,00 *euro* apmērā par vienu novadīto izlīguma procesu, bet ne vairāk kā 20 izlīguma procesiem gadā.

6. Brīvprātīgajam, kurš īsteno resocializācijas pasākumus probācijas klientam, papildus šo noteikumu 3. punktā noteiktajam, Dienests kompensē izdevumus par minēto pasākumu ietvaros īstenotajām brīvprātīgā un probācijas klienta kopējām aktivitātēm, pildot līgumā noteiktos uzdevumus – ne vairāk kā 30,00 *euro* mēnesī;

7. Brīvprātīgais, lai saņemtu kompensāciju par šo noteikumu 3., 5. un 6. punktā minētajiem izdevumiem, līdz līgumā noteiktajam datumam iesniedz Dienestā iesniegumu ar lūgumu kompensēt izdevumus.

8. Iesniegumā norāda:

8.1. vārdu, uzvārdu;

8.2. personas kodu vai identifikācijas numuru;

8.3. faktiskās dzīvesvietas adresi;

8.4. kontaktinformāciju;

8.5. noslēgtā līguma datumu un numuru;

8.6. bankas nosaukumu un konta numuru;

8.7. informāciju par līgumā noteiktā uzdevuma izpildi vai atbalsta pasākumiem.

9. Lai saņemtu izdevumu kompensāciju, brīvprātīgais šo noteikumu 7. punktā minētajam iesniegumam pievieno izdevumus apliecinošos dokumentus.

10. Dienests ne vēlāk kā 15 dienu laikā pēc šo noteikumu 7. punktā minētā iesnieguma saņemšanas, izvērtē izdevumu pamatotību.

11. Ja Dienests konstatē, ka iesniegumā norādītā informācija ir patiesa un ir iesniegti izdevumus apliecinošie dokumenti, Dienests 10 dienu laikā izdevumu kompensāciju ieskaita iesniegumā norādītajā bankas kontā.

12. Ja Dienests šo noteikumu 10. punktā minētajā termiņā konstatē, ka iesniegumā norādītā informācija nav precīza vai nav pamatota ar izdevumus attaisnojošiem dokumentiem, par to informē brīvprātīgo šādā veidā:

12.1. pa tālruni;

12.2. izmantojot oficiālo elektronisko adresi, ja ir aktivizēts oficiālās elektroniskās adreses konts;

12.3. pasta sūtījumā uz norādīto korespondences saņemšanas adresi;

12.4. citiem pieejamiem saziņas līdzekļiem.

13. Brīvprātīgais piecu dienu laikā no šo noteikumu 12. punktā minētās informācijas saņemšanas iesniedz precizēto iesniegumu vai izdevumus apliecinošos dokumentus.

14. Dienests atsaka izmaksāt izdevumu kompensāciju, ja:

14.1. izdevumi neatbilst līgumā noteiktajam uzdevumam;

14.2. izdevumi nav pamatoti ar izdevumus attaisnojošiem dokumentiem;

14.3. nokavēts līgumā vai šo noteikumu 13. punktā noteiktais piecu dienu termiņš, izņemot gadījumus, kad termiņš nokavēts attaisnojošu iemeslu dēļ;

14.4. konstatēts, ka brīvprātīgais apzināti sniedzis nepatiesas ziņas.

15. Atzīt par spēku zaudējušiem Ministru kabineta 2008. gada 15. aprīļa noteikumus Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru" (Latvijas Vēstnesis, 2008, 61. nr.; 2013, 154. nr.).

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs